Edison Flores var med hele kampen, da Peru vandt 3-1 over Island i en venskabskamp.

Natten til onsdag spillede Peru venskabskamp mod Island i New Jersey, og for anden venskabskamp i træk besejrede Peru et af de europæiske lande, der skal med til VM til sommer.

AaB's Edison Flores spillede samtlige minutter i kampen, der endte med en peruviansk sejr på 3-1.

Renato Tapia bragte tidligt Peru i front på et hovedstød, inden Jon Gudni Fjólson udlignede til 1-1 midtvejs i første halvleg. Efter pausen havde Edison Flores tredjesidste fod på scoringen til 2-1, der blev sat ind af Raúl Ruidíaz.

Med et kvarter igen snød Edison Flores den islandske defensiv, da han lod bolden køre direkte mellem benene på ham og fortsætte til Jefferson Farfán, der scorede kampens sidste mål til 3-1.

Edison Flores har nu optrådt 27 gange og scoret ni mål for det peruvianske landshold.